PTT เปิดศูนย์ธุรกิจคาเฟ่ อเมซอน-สถาบันพัฒนาศักยภาพธุรกิจน้ำมัน หวังเสริมศักยภาพ
PTT เปิดศูนย์ธุรกิจคาเฟ่ อเมซอน และสถาบันพัฒนาศักยภาพธุรกิจน้ำมัน เสริมศักยภาพตามมาตรฐานสากล
27 มิ.ย. 2559

พลเอกอนันตพร กาญจนรัตน์ รมว.พลังงาน  เป็นประธานพิธีเปิด ศูนย์ธุรกิจคาเฟ่ อเมซอน (Amazon Inspiring Campus:AICA) และสถาบันพัฒนาศักยภาพธุรกิจน้ำมัน (Oil Business Academy:OBA) อย่างเป็นทางการ ณ ตำบลสนับทึบ อำเภอวังน้อย จังหวัดพระนครศรีอยุธยา ของบริษัท ปตท. จำกัด (มหาชน) หรือ PTT เพื่อสร้างมาตรฐานการดำเนินธุรกิจน้ำมันและธุรกิจเสริมครบวงจร
พลเอกอนันตพร เปิดเผยว่า นับเป็นโอกาสอันดีที่ ปตท. ผู้ปฏิบัติงานภายใต้นโยบายของกระทรวงพลังงาน ซึ่งมีการดำเนินงานด้านธุรกิจพลังงานและธุรกิจค้าน้ำมันอย่างครบวงจร มายาวนานกว่า 30 ปี ได้นำความรู้ ประสบการณ์ และความเชี่ยวชาญ เข้ามาช่วยยกระดับคุณภาพและมาตรฐานในอุตสาหกรรมอาหาร รวมถึงสร้างมาตรฐานการดำเนินธุรกิจน้ำมันและธุรกิจเสริมครบวงจรของไทยให้ทัดเทียมมาตรฐานสากล ผ่าน AICA และ OBA ซึ่งนอกจากประโยชน์ในการเป็นแหล่งเรียนรู้และศูนย์ฝึกอบรมแล้ว ความสวยงามและทันสมัยของสถานที่ทั้ง 2 แห่ง จะเป็นจุดปักหมุดเพิ่มแหล่งท่องเที่ยวของอยุธยาฝั่งตะวันออกได้อีกด้วย
ด้านนายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ของ PTT เปิดเผยว่า  AICA ถูกจัดตั้งเพื่อให้คนไทยได้รับบริการและดื่มกาแฟที่มีรสชาติตามมาตรฐานคาเฟ่อเมซอนในราคาที่เข้าถึงได้ และมีการใส่ใจในทุกขั้นตอนการผลิตตั้งแต่การคัดเลือกและรับซื้อเมล็ดกาแฟที่ได้คุณภาพเพื่อนำมาคั่วให้ได้ตามมาตรฐานที่ดี และนำไปผลิตเป็นเครื่องดื่มจนถึงมือลูกค้า 
AICA ประกอบด้วย โรงคั่วกาแฟที่ผ่านการรับรองระบบมาตรฐาน วิธีการปฏิบัติที่ดีในการผลิตอาหารตามมาตรฐานสากล (Good Manufacturing Practice: GMP Codex) มีกำลังการผลิต 2,700 ตัน/ปี, ศูนย์ฝึกอบรมบาริสต้า และแหล่งถ่ายทอดแรงบันดาลใจในการสร้างสรรค์กาแฟ โดยส่วนหนึ่งของเมล็ดกาแฟที่ใช้เป็นวัตถุดิบได้มาจากความร่วมมือกับโครงการหลวงปีละประมาณ 100,000 กิโลกรัม และได้สนับสนุนในการปลูกกาแฟและรักษาผืนป่าเพื่อไร่กาแฟใน “โครงการวิจัยและพัฒนาการปลูกกาแฟและผลิตกาแฟระบบอนุรักษ์ทรัพยากรธรรมชาติเพื่อการพัฒนาที่ยั่งยืน” ซึ่งการปลูกกาแฟมีความก้าวหน้าไปกว่า 70% และคาดว่าจะเริ่มเก็บเกี่ยวได้ภายในปี 61
ทั้งนี้ เพื่อให้ชุมชนมีรายได้ที่มั่นคงและพึ่งพาตัวเองได้อย่างยั่งยืนในที่สุด ทั้งยังจะเข้าไปสนับสนุนให้ชุมชนจัดตั้งสหกรณ์หรือวิสาหกิจชุมชนธุรกิจเมล็ดกาแฟในโครงการ Social Enterprise โดยจะเริ่มจากการรับซื้อเมล็ดกาแฟดิบ ซึ่งตั้งเป้าหมายจะรับซื้อที่ 10% ของปริมาณเมล็ดกาแฟที่ ปตท. ต้องการทั้งหมดภายใน 2 ปีนี้
สำหรับ OBA ได้ก่อตั้งเพื่อเป็นศูนย์กลางการเรียนรู้ในธุรกิจน้ำมัน ในการรวบรวมองค์ความรู้และพัฒนาต่อยอด รวมถึงถ่ายทอด สู่พนักงานและคู่ค้า/ลูกค้า เพื่อพัฒนาศักยภาพและสร้างความแข็งแกร่งทางธุรกิจให้กับ ปตท. ควบคู่กับการสร้างเครือข่ายทางธุรกิจอย่างยั่งยืน โดยหลักสูตรของ OBA ในปี 59 มีทั้งหมด 67 หลักสูตร จะมีผู้เข้ารับการอบรมกว่า 8,000 คน ตั้งแต่พนักงาน ปตท. รวมถึงเครือข่ายทางธุรกิจ อาทิ ผู้แทนจำหน่ายสถานีบริการน้ำมัน ปตท., ผู้แทนจำหน่ายโรงบรรจุก๊าซหุงต้ม ปตท. คู่ค้า/ลูกค้ากลุ่มอุตสาหกรรม, คู่ค้า/ลูกค้าอากาศยานและเรือขนส่งทั้งภาครัฐและเอกชน และผู้แทนจำหน่ายผลิตภัณฑ์หล่อลื่น ปตท. ทั้งในและต่างประเทศ